Drømmen om den nye Tarok lever i landsbyen Vindblæs ved Løgstør. Travhesten Stelton har haft et forrygende år på de nordiske travbaner i år, og til næste år skal den fire-årige vallak prøve kræfter med de allerbedste på de største travbaner i Europa. - Jeg tror, den kan gå hele vejen og blive en hest, der kan klare sig internationalt i de store løb. Uden uheld kan Danmark få noget rigtig spændende at se på til næste år, siger travtræner og kusk Jeppe Juel. Nogle snakker om den næste Tarok. Hvad siger du? - Tarok var noget helt specielt, og tiden var noget specielt, så det er svært at sammenligne. Men det er de samme løb, han skal deltage i, og det er på det niveau, han skal være. Jeg tror ikke, han får samme status som Tarok, men for os er det i hvert fald en lille Tarok, siger Jeppe Juel. Stelton skal deltage i sit sidste løb i år 2. Juledag, og derefter er der vinterpause, før den hårde træning begynder frem mod næste sæson.
Travhesten Stelton fra Vindblæs har vundet de seneste fire løb, den har deltaget i og tjent en million kroner i år.